  ИА «Удмуртия» Иворъёсъя «Удмуртия» агентство но Удмурт Элькунысь Йӧскалык лыдӟетъюртлэн «Йӧскалык но шаертодон литературая но библиографияя центр» ёзэтэз «Аръёс но иворъёс» нимысьтыз ӵектос улсын кылем даур кутсконын шаерамы, озьы ик дуннеын улон-вылонэз вуж газетъёс пыр возьматонэз азьланьто. Таяз радэ «Удмурт коммуна» газетлэн 1934-тӥ арын пӧсьтолэзе потэм куд-ог номеръёсыныз тодматомы. Ӵектос сярысь рос-прогсес лыдӟыны луоз татысь Газетлэн сканер пыр поттэм копиосыныз тодматскыны луэ Удмуртиысь Йӧскалык лыдӟетъюртлэн сайтаз. 1934-тӥ арын потэм газетын трос гожъямын партиын «чистка» нуон сярысь. «Станок бордысь но колхоз производствоысь котькуд коммунис — ударник но массалэн политика ласянь азьветлӥсез луыны кулэ», «Чистка со — огшоре „очередной“ ужрад ӧвӧл чистка — асьме партимес азьланяз юнматыны кужмо кивалтос» йыръянъёс пумисько. 3-тӥ пӧсьтолэзе (№ 151) таӵе ивортон потӥз: Фото: Национальная библиотека Удмуртии © 4-тӥ пӧсьтолэзе (№ 152) потэм номерлэн нырысетӥ бамез быдэсыз сямен сӥземын «парти чисткалы». Кылсярысь, Д. Б. гожтэ: «Я-Бодья районысь „Удмурт коммуна“ колхозлэн первичной парторганизациысьтыз, 28 июне Вахрушев Ефим Константинович чисткаэз ортче. Со 1918–19 ар’ёсы ас мылкыдэныз тӧдьы армиэ мынэ. Зажиточной кресьянлэн пиез. 1926 аре ваньбурзэ тус-тас карыса, Сибыре кошке но 1928 арын берлань гуртаз бертыса партиэ чуртнаське. 1934 аре „Удмурт коммуна“ колхозэ вуэм бераз ик тӧро луыса ужаны пыре. Кема ик улытэк Вахрушев уно урод уж’ёсыз лэсьтыны вуиз. Комисси Вахрушевез парти радысь сэрпалтӥз». Партиысь урод ужъёс понна гинэ уг потто вылэм. Зура ёросысь «Волков но Корепанов парти член’ёс политика ласянь тодонлыксэс ӝутымтэынызы, комиссилэн политика ужпум’ёс’я капчи юан’ёсызлы гинэ но вераны ӧз быгатэ. Комисси таосыз кандидатэ поттӥз. <…>», — ивортэ Д. Лекомцев. Нош райисполкомысь выж миськись Бушмакина «политика ласянь тодэмез лябен (17 партс’ездлэсь пуктэм’ссэ но лыдӟымтэ)» кандидатъёс пӧлысь «сочувствующое» поттэмын. Та номерын ик бадӟым саклык висъямын гурт возёс ужъёслы. 1934-тӥ арын гужем зоро вылэм, лэся. «Валаса куасьтоно» иворын пусъемын турынэз куасьтон амалъёс. «Куасьтон техникаэз тодымтээн но турынэз куасьтон амал’ёсыз уж вылын шонер ортчытымтээн уноез турын сисьме, со зоро куазь дыр’я тужгес но уноэз быре», — гожтэ агроном В. Лохтин. Озьы ик 4-тӥ пӧсьтолэзе потэм номерысь адӟыны луэ 1934-тӥ арын Европаын фашизм пушъе шуыса, «Удмурт коммуна» Польшаысь газетъёслэсь штурмовой отрядъёслэн сӧсьяськемзы сярысь гожтэмъёссэс печатла. «Влась доре султэмез дырись 16 толэзь ортчем бере Гитлер идейной но моральной адями быдтон лэсьтэ». Фото: Национальная библиотека Удмуртии © «Удмурт коммуналэн» 1934-тӥ арын 6-тӥ пӧсьтолэзе (№ 154) потэм номераз трос гожъямын гурт возёс удыс сярысь. Со пӧлын партилэн валтӥсь комитетэзлэн пленумаз эскерем ужпумъёсъя — «ю-нянь но сӥль сётон планэз быдэстон сярись, пудо вордонэз умоятон но вӧлмытон сярись» — кутэм резолюциос. Кылсярысь, соку нимаз адямиосын пудо вордонлы нимысьтыз саклык висъяло вылэм. Фото: Национальная библиотека Удмуртии © Отын ик колхозын азинлыко турнасьлэн туспуктэмез сётэмын. Фото: Национальная библиотека Удмуртии © 12-тӥ пӧсьтолэзе (№ 159) М. Коновалов удмурт театрлэн ужаны кутскемез сярысь гожтэ: «Туннэ Иж карын ужаса улӥсьёс али кылдӥсь Удмурт государственной театрлэсь кужымзэс общественной учкон ортчытозы. Таӵе театр кылдытон асьмелэн экономика но культура удысамы <…> виль вормон луэ. Со бадӟым политической данлыко уж. 16 ар талэсь азьло дырез басьтоно ке, театр сярись малпаськыны луоно вал-а ма? <…> Удмурт театр куинь люкетэз герӟалоз. Нырись ик выжыо инты драматической люкет басьтоз. Кыкетӥэз — оперно-концертной, куинетӥэз — балетной. Та дыре драматической люкет организоват карем ласянь ваньмызлэсь кужмо. Со ог 40 мурт артис’ёсыз огазеа. <…> Асьмелы кужмо, юн устолыко театр кулэ. Ужаса улӥсьёс культура ласянь унолы будэмын ни. Культура ласянь кулэаськонзы но будэмын <…>». Та номерын ик вузкаронниослэн ляб ужамзы сярысь гожъямын. Ижысь 11 номеро магазин «потребитель понна сюлмаськытэк ужа». Нош «Бодья районысь В-Ошворца сельпо кыкетӥ кварталэз чидантэм урод показательёсын йылпум’яз. <…> Магазинэ вина, духи, помада но 8 пар щеблет сяна мукэтэз номыре но ӧвӧл <…>». Котькудаз сямен номерын ялонъёс пумисько, кыӵе возьматонъёс луозы «М. Горькийлэн нименыз нимам театрын». Кыӵе театр озьы нимаськиз? Туала Гужем садын 1920-тӥ арын огдырлы шуыса пулэсь театр пуктэмын вал. Сое Гужем театр нималлязы, берлогес — кар театр. Карын со одӥг гинэ вал. Гужем театрын «Гигант» кинотеатр ужаз. 1928-тӥ арын театрлы Горькийлэсь нимзэ сётӥзы. Тегъёс: Ижкар Удмуртия история удмурткыл Йӧскалыклыдӟетъюрт Аръёсноиворъёс  